text: ekslibris
  
  publiceret: 2023-04-27 09:16:16+02:00
  Et ekslibris er et bogejermærke; i nyere tid ofte i form af en trykt etiket med ejerens navn eller mærke til at klæbe ind i bogen. Det placeres normalt på indersiden af forpermen, men kan også være et mærke, der er præget uden på bindet, et super-ekslibris.
  Bogejermærker kendes længe før Gutenberg i midten af 1400-tallet opfandt bogtrykkerkunsten. På de indledende sider i middelalderens håndskrifter var der ofte gjort plads til at kongelige, fyrstelige og adelige bogsamlere kunne få deres bogejermærke eller initialer indmalet. Motiverne var næsten altid inspireret af våbenskjold med allegoriske figurer som fx engle, løver, enhjørninger og ridderhjelme. Heraldiske ekslibrisser er en vigtig historisk kilde. Nogle bogsamlere fik det trykt med stempler i blindtryk, i sølv eller guld på bogens ydre bindflade eller rygfelt. Den franske bogsamler Jean Grolier fik en linje præget i blindtryk nederst på forsiden af sine bind med teksten "Jo. Grolierii et amicorum" ('tilhører mig Grolier og (mine) venner').
  Mange kendte malere og andre kunstnere har op igennem tiden skabt ekslibrisser, bl.a. Albrecht Dürer og Lucas Cranach d.æ. Og i nyere tid er mange danske kunstnere som fx Joakim Skovgaard, Thorvald Bindesbøll og Kristian Kongstad blevet berømt bl.a. for deres ekslibrisser.
  Ligesom frimærker og postkort blev ekslibrisser et samlerobjekt. De samles både som kunstnerisk og stilhistorisk grafik og som minder om kendte og berømte personer. De knytter sig i høj grad til kulturhistorien, og indklæbet i gamle bøger viser de bøgernes tidligere ejerskab og kan dermed være en kilde til både personalhistorie og slægtshistorie. Et ekslibris i en gammel bog antyder karakteren af den litteratur, som en bogsamler har beskæftiget sig med – og dermed lidt om hvem han var.
  Ekslibrisser designes og bruges fortsat i vore dage. De fortæller, at bogens ejer er glad for sin bog og også, at den hun udlåner bogen til, skal huske at levere den tilbage.
  På Frederikshavn Kunstmuseum og Exlibrissamling findes en stor samling ekslibrisser, og i 2021 fejrede Dansk Ekslibris Selskab sit 80-årsjubilæum.